ከሳዑዲ አረቢያ ለተመለሱ ኢትዮጵያውያን ድጋፍ የሚያደርግ ምክር ቤት ተቋቋመ
– በሳዑዲ አረቢያ ለመኖርና ለመስራት ፈቃድ የሌላቸው ኢትዮጵያውያንን ወደ ሀገር የመመለሱ ስራ ተጠናክሮ መቀጠሉን የውጭ ጉዳይ ሚኒስትሩ ተናገሩ።የኢትዮጵያ መንግስት የሳዑዲ አረቢያ መንግስት የሰጠውን የ3 ወራት የይቅርታ ጊዜ ለ4 ወራት እንዲያራዝም ማስፈቀድ የቻለ ቢሆንም ፥ ዜጎች እድሉን መጠቀም ባለመቻላቸው ሙከራው ውጤታማ ሳይሆን ቀርቷል ነው ያሉት ሚኒስትሩ ዶክተር ቴዎድሮስ አድሃኖም ። በዚህ ጊዜ ውስጥም መንግስት በኤምባሲው አማካኝነት ለ38 ሺህ 199 ዜጎች ህጋዊ የሚሆኑበትን ሁኔታ አመቻችቷል። ከዚህ ውጪ የሆኑት ዜጎች ግን ወደ ሳዑዲ የገቡት በህገ ወጥ መንገድ በመሆኑና ህጋዊ የሚሆኑበት አግባብ ስለሌላቸው አማራጫቸው መመለስ በመሆኑ ወደ አገራቸው በመመለሱ ስራ ላይ ነን ብለዋል። በዚህ መልኩ ወደዚያች ሀገር የገቡ ስደተኞች ደግሞ ቁጥራቸውን ይህን ያህል ለማለት አዳጋች እንደሆነና መንግስት መጀመሪያ ላይ እስከ 23 ሺህ የሚደርሱ ዜጎች በህገወጥ መንገድ እንደሚኖሩ ግምቱን ቢያስቀምጥም ቁጥሩ ግን በየእለቱ እየጨመረ መምጣቱን ነው ሚኒስትሩ የተናገሩት። እስከ እኩለ ቀን ድረስ እንኳን ወደ ሀገራቸው የተመለሱት ዜጎች ቁጥር 18 ሺህ የደረሰ ሲሆን ፥ ማምሻውን ከሚገቡት ጋር እስከ 19 ሺህ እንደሚደርሱም ነው የሚናገሩት። ስደተኞችን ወደ ሀገራቸው የመመለሱ ስራ በዚህ መልኩ ተጠናክሮ የቀጠለ ቢሆንም፥ ዜጎች ወደ ሀገራቸው ተመልሰው የሚኖራቸው ቀጣይ ህይወት ወሳኝ በመሆኑ በጉዳዩ ላይ እየተሰራ ነው ብለዋል። ከፌደራልና ከክልል መንግስታት የተውጣጣ ምክር ቤት ተቋቋሞ ለእነዚህ ተመላሾች አስፈላጊውን ድጋፍ ለማድረግ እንደተዘጋጀም ገልጸዋል። ተመላሾች እንዲረጋጉና እንዲቋቋሙ ለማገዝም ክልሎች በጀት መድበው እንዲንቀሳቀሱ እየተደረገ መሆኑንም አንስተዋል። ችግሩን በአጭር ጊዜ ብቻ ሳይሆን በዘላቂነት መፍታትና መቅረፍ በሚያስችሉ ጉዳዮች ላይ መስራት ትኩረት የሚያሻው ጉዳይ ነው ያሉት ዶክተር ቴድሮስ፥ ህገወጥ የሰዎች ዝውውርን ለማስቀረት ጠንካራ ስራ መስራት ያስፈልጋል ብለዋል፤ የሁሉም የህብረተሰብ ሃላፊነት መሆኑን በመጠቆም። (ኤፍ ቢ ሲ)